Odo, Dei gratia abbas Sancti-Petri-de-Vivo Senonensis, omnibus sancte matris Ecclesie fidelibus tam futuris quam presentibus, in Domino salutem. Universitati vestre notum esse volumus quod inter capellanum Sancti-Romani et capellanum Sancti-Saviniani, de corporibus parrochianorum suorum sepeliendis, orta est discordia. Contigit enim quod capellanus Sancti-Romani quandam parrochianam suam, que in vico nostro et in parrochia Sancti-Saviniani decesserat, inde voluit asportare et in cimisterio Sancti-Remigii, sicut alios parrochianos suos, sepelire. Capellanus autem et monachi nostri contradicebant, dicentes quoniam licebat eis et de jure consueverant, omnes ibi morientes, inconsultis et nescientibus eorum presbiteris, ibidem sepelire. Nos autem, magis rationi et veritati insistentes quam disputationi consentientes, concessimus et ratum habere volumus, predictis capellanis nobiscum id asserentibus, ut uterque parrochianum suum si in parrochia alterius decesserit, ad proprium cimisterium deferat et sepeliat. — Vale.